Okresná prokuratúra Trnava 
Vajanského 22, 918 67 Trnava 1 	

Sp. zn. : 1 Pv 203/12/2207	Trnava, 22.10.2012
EEČ : 2-21-78-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Trnava
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: bez pracovného pomeru
dňa 11.03.2012 v čase o 11,30 h na čerpacej stanici Slovnaft pri diaľnici D1 na odpočívadle XXXXX XXXXX, po predchádzajúcej prosbe, aby mu dala hotovosť 30,- €, ktoré mu však táto odmietla dať a ukázala mu, že má iba 10,- €, vzal z ruky bankovku 10,- €  a utiekol na neznáme miesto, čím poškodenej XXXXX spôsobil škodu vo výške 10,- €,

lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením povereného príslušníka Obvodného oddelenia PZ Cífer Okresného riaditeľstva PZ v Trnave pod ČVS: ORP-693/CI-TT-2012 dňa 06.08.2012 podľa § 206 ods. 1 Trestného poriadku vznesené obvinenie pre prečin krádeže podľa § 212 ods. 2 písm. c/ Trestného zákona na tom skutkovom základe, že 
dňa 11.03.2012 v čase o 11,30 h na čerpacej stanici Slovnaft pri diaľnici D1 na odpočívadle XXXXX XXXXX, po predchádzajúcej prosbe, aby mu dala hotovosť 30,- €, ktoré mu však táto odmietla dať a ukázala mu, že má iba 10,- €, vzal z ruky bankovku 10,- €  a utiekol na neznáme miesto, čím poškodenej XXXXX spôsobil škodu vo výške 10,- €.

Vykonaným dokazovaním v prípravnom konaní bolo jednoznačne preukázané, že sa stal skutok, pre ktorý sa vedie trestné stíhanie, tento skutok je trestným činom - prečinom krádeže podľa § 212 ods. 2 písm. c/ Trestného zákona, a  skutok spáchal obvinený XXXXX. Tento sa vo svojej výpovedi zo dňa 31.08.2012 aj v celom rozsahu priznal k spáchanému činu, popísal ako svojej matke vzal predmetnú bankovku z ruky, aj keď mu táto peniaze nechcela dať. Je mu to veľmi ľúto, aj to, že svojej matke pritom vulgárne nedával.  Potreboval peniaze na drogy. Uvedený skutkový stav je preukázaný aj výpoveďou poškodenej XXXXX, ktorá vyjadrila svoj súhlas s trestným stíhaním svojho syna obvineného XXXXX. K veci uviedla, že obvinený prišiel za ňou do práce a chcel od nej 30,- €. Peniaze mu odmietla dať, ukázala mu peňaženku, z ktorej vytiahla bankovku 10,- € a povedala mu, že viac nemá. Vtedy obvinený schmatol bankovku, pričom jej arogantne nadával a následne odišiel na bicykli preč. 

Povereným príslušníkom PZ bol vyšetrovací spis dňa 10.10.2012 ukončený s návrhom na podanie obžaloby a dňa 15.10.2012 bol predložený tunajšej prokuratúre. Poverený príslušník PZ v rámci výkonu služby následne zistil, že obvinený dňa 11.10.2012 spáchal samovraždu obesením, čo ihneď oznámil prokuratúre a doložil aj úmrtný list XXXXX a list o prehliadke mŕtveho. Z týchto podkladov je zistiteľné, že XXXXX umrel dňa 11.10.2012 v Trnave.

Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	S poukazom na vyššie uvedenú skutočnosť pri zohľadnení dikcie dotknutých ustanovení Trestného poriadku  je tu daná zákonná prekážka, pre ktorú nemožno v trestnom stíhaní obvineného XXXXX pokračovať a obligatórne podľa § 215 ods. 1 písm. d) Trestného poriadku zo zákonného  dôvodu podľa § 9 ods. 1 písm. d) Trestného poriadku musí byť predmetné trestné stíhanie proti obvinenému XXXXX zastavené. 

Vzhľadom na vyššie uvedené som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Elena Bednáriková
prokurátorka